[pic] | EURÓPAI BIZOTTSÁG |

Brüsszel, 2010.6.17.

COM(2010)313 végleges

2010/0174 (NLE)

Javaslat:

A TANÁCS VÉGREHAJTÁSI HATÁROZATA

a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia részére történő engedélyezéséről

INDOKOLÁS

A JAVASLAT HÁTTERE

A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (a továbbiakban: héa-irányelv) 395. cikke értelmében a Tanács a Bizottság javaslata alapján, egyhangúlag eljárva bármelyik tagállamot felhatalmazhatja arra, hogy az említett irányelvben foglaltaktól eltérő különös intézkedéseket alkalmazzon a hozzáadottérték-adó (héa) megállapításának egyszerűsítésére vagy az adócsalás és adókikerülés egyes típusainak megakadályozására. A Bizottság Főtitkárságán 2009. szeptember 23-án iktatott levelében Románia engedélyt kért a héa-irányelv 193. cikkétől eltérő különös intézkedések bevezetésére. A héa-irányelv 395. cikke (2) bekezdésének megfelelően a Bizottság 2009. december 14-én kelt levelében tájékoztatta a többi tagállamot Románia kérelméről. A Bizottság 2009. december 17-én kelt levelében értesítette Romániát, hogy a kérelem elbírálásához szükséges valamennyi információ a birtokában van. |

Háttér-információk A héa-irányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni. A román kormány fordított adózási eljárást kíván alkalmazni, amely során az alábbi két esetben azt az adóalanyt kötelezik a hozzáadottérték-adó megfizetésére, akinek részére a terméket értékesítették vagy a szolgáltatást nyújtották: - fizetésképtelenségi eljárás alatt álló adóalanyok által végzett termékértékesítések és szolgáltatásnyújtások - adóalanyok által végzett faáru-értékesítések, különös tekintettel a lábon álló faanyagra, rönk- és hasított fára, tűzifára, faipari termékekre, valamint élfára, faforgácsra, nyers, feldolgozott vagy félig feldolgozott faanyagra. A fizetésképtelenségi eljárás alatt álló, termékértékesítést és szolgáltatást végző adóalanyok pénzügyi nehézségeik folytán esetleg képtelenek az illetékes hatóságnak az általuk végzett értékesítéssel vagy szolgáltatással kapcsolatos héát megfizetni. Ugyanakkor a vevők – amennyiben adóalanyok – mégis levonhatják a felmerült héa-költségeket. A fordított adózás nem alkalmazandó fizetésképtelenségi eljárás alatt álló kiskerekedők által végzett értékesítések vagy szolgáltatások esetén, mert ezeknek gyakorlati nehézségeik támadnának a szóban forgó intézkedés alkalmazásakor, mindenekelőtt ügyfeleik adóalanyi jogállásának helyszíni megállapítását illetően. Romániában az erdőgazdálkodás kiemelt gazdasági jelentőséggel bír. Az ágazatban nagyszámú kereskedő érintett, gyakran kisebb viszonteladók és közvetítők, akik számos esetben nem teljesítik héa-befizetési kötelezettségüket. Az ő ügyfeleik általában szilárd alapokon álló, nagyobb vállalkozások. A szóban forgó kérelemnek 2013. december 31-ig helyt adunk. |

AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI; HATÁSVIZSGÁLAT

Konzultáció az érdekeltekkel |

Nem releváns |

Szakértői vélemények összegyűjtése és felhasználása |

Külső szakértők bevonására nem volt szükség. |

Hatásvizsgálat A határozatjavaslat célja az adócsalás és az adókikerülés elleni küzdelem, ezért várhatóan kedvező hatást gyakorol a gazdaságra. Hatása mindenképp korlátozott lesz, mivel az eltérés alkalmazási köre szűk. |

A JAVASLAT JOGI ELEMEI

A javaslat összefoglalása Engedély Románia részére a héa-irányelv 193. cikkétől eltérő különös intézkedés bevezetésére, amely intézkedés során a fizetésképtelenségi eljárás alatt álló, nem kiskereskedő adóalanyok által végzett termékértékesítések és szolgáltatások, illetve a faáruértékesítések esetében fordított adózási mechanizmus kerül alkalmazásra. |

Jogalap A héa-irányelv 395. cikke. |

A szubszidiaritás elve A héa-irányelv 395. cikkével összhangban az említett irányelvtől eltérő intézkedéseket bevezetni kívánó tagállamoknak felhatalmazást kell kapniuk a Tanácstól, ez pedig tanácsi határozat formájában történik. A javaslat ezért megfelel a szubszidiaritás elvének. |

Az arányosság elve A javaslat megfelel az arányosság elvének a következők miatt: |

A határozat tárgya engedély megadása egy tagállam részére annak saját kérelmére, tehát a szóban forgó tagállamra nem ró semminemű kötelezettséget. |

KÖLTSÉGVETÉSI VONZATOK

KÖLTSÉGVETÉSI VONZATOK |

A javaslatnak nincsenek az uniós költségvetést érintő vonzatai. |

OPCIONÁLIS ELEMEK

Felülvizsgálatra/módosításra/megszüntetésre vonatkozó rendelkezés |

A javaslat megszüntetésre vonatkozó rendelkezést tartalmaz. |

2010/0174 (NLE)

Javaslat:

A TANÁCS VÉGREHAJTÁSI HATÁROZATA

a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia részére történő engedélyezéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. A Bizottság Főtitkárságán 2009. szeptember 23-án iktatott levelében Románia kérelmezte, hogy a 2006/112/EGK irányelv 193. cikkétől eltérő intézkedést vezethessen be.

2. A Bizottság 2009. december 14-én kelt levelében tájékoztatta a többi tagállamot Románia kérelméről. A Bizottság 2009. december 17-én kelt levelében értesítette Romániát, hogy a kérelem elbírálásához szükséges valamennyi információ a birtokában van.

3. A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles az adóhatóságoknak a hozzáadottérték-adót (héa) megfizetni.

4. A Románia által kérelmezett eltérés célja, hogy kétféle esetben a vevőt vagy a szolgáltatás igénybevevőjét kötelezze a termékértékesítésért vagy szolgáltatásért fizetendő héa megfizetésére. Az első eset a nemzeti jogszabályokban meghatározott faáruk adóalanyok általi értékesítése. A második eset a fizetésképtelenségi eljárás alatt álló, nem kiskereskedő adóalanyok általi termékértékesítések és/vagy szolgáltatások.

5. A fizetésképtelen vállalkozások pénzügyi nehézségeik folytán gyakran képtelenek az általuk végzett értékesítéssel vagy szolgáltatással kapcsolatos héa illetékes hatóságnak történő megfizetésére. A vevő mindazonáltal elvileg levonhatja a héát akkor is, ha azt az értékesítő az illetékes hatóságnak nem fizette be.

6. Mivel a kiskerekedőknek nehézségeik támadnának ügyfeleik adóalanyi jogállásának helyszíni megállapítását illetően, a fordított adózás nem alkalmazandó a fizetésképtelenségi eljárás alatt álló kiskerekedők tekintetében.

7. A román fapiac problémákkal küzd a piac és az érintett vállalkozások jellege miatt. A piacon számos kisebb vállalkozás van jelen, melyek ellenőrzését a román illetékes hatóságok nehezen képesek ellátni. Az adócsalás legáltalánosabb formája az, amikor a vállalkozás értékesítéseket számláz ki, majd eltűnik az adó illetékes hatóságoknak való megfizetése nélkül, miközben ügyfele érvényes számla birtokában adólevonásra jogosult.

8. Azzal, hogy az eltérés révén a faáruk adóalanyok által való értékesítése, valamint a fizetésképtelenségi eljárás alatt álló, nem kiskereskedő adóalanyok által végzett termékértékesítések és szolgáltatások esetében a vevőt jelölik meg a héa megfizetésére kötelezett félként, a felmerülő nehézségek a befizetendő adó összegének módosulása nélkül oldódnak meg. Az intézkedés az adócsalás és adókikerülés egyes típusainak megakadályozására szolgál.

9. Az intézkedés arányos a kitűzött célokkal, mivel alkalmazási köre nem általános, hanem olyan meghatározott műveletekre és ágazatokra terjed ki, amelyekkel összefüggésben jelentős adómegállapítási, illetve adócsalási vagy adókikerülési problémák merültek fel.

10. Helyénvaló úgy rendelkezni, hogy az engedély korlátozott időtartamra – 2013. december 31-ig – szóljon. Az említett időpontig szerzett tapasztalatok fényében fel lehet mérni, indokolt-e még az eltérés.

11. Az eltérésnek nincs kedvezőtlen hatása az Unió héa-bevételekből származó saját forrásaira,

ELFOGADTA EZT A HATÁROZATOT:

1. cikk

A 2006/112/EK irányelv 193. cikkétől eltérve Románia jogosult arra, hogy azt az adóalanyt jelölje meg az adó megfizetésére kötelezett félként, akinek a részére 2. cikk szerinti termékeket értékesítették vagy szolgáltatásokat nyújtották.

2. cikk

Az 1. cikk szerinti eltérés a következőkre vonatkozik:

12. faáruk értékesítése adóalanyok által;

13. fizetésképtelenségi eljárás alatt álló, nem kiskereskedő adóalanyok által végzett termékértékesítések és szolgáltatásnyújtások.

Az első albekezdés (1) pontja szerinti faáruk köre kiterjed a lábon álló faanyagra, a rönk- és hasított fára, a tűzifára, a faipari termékekre, valamint az élfára, a faforgácsra, a nyers, feldolgozott vagy félig feldolgozott faanyagra.

3. cikk

Ez a határozat 2013. december 31-én hatályát veszti.

4. cikk

Ennek a határozatnak Románia a címzettje.

Kelt Brüsszelben, […]-án/-én.

a Tanács részéről

az elnök

[1] HL L 347., 2006.12.11., 1. o.